ภาคก่อสร้างขาดแรงงาน
ศูนย์วิจัยกสิกรไทย คาดว่ามูลค่าก่อสร้างของไทยจะเติบโตเพิ่มขึ้น 10.5-12.9% คิดเป็นมูลค่า 1.02-1.04 ล้านล้านบาท โดยได้รับอานิสงส์จากโครงการก่อสร้างภาครัฐและเอกชน อย่างไรก็ตามผู้ประกอบการเผชิญภาวะต้นทุนค่าจ้างและราคาวัสดุก่อสร้างปรับตัวเพิ่มขึ้น แต่อุปสรรคสำคัญที่ท้าทายผู้ประกอบการ คือ การขาดแคลนแรงงาน ทั้งระดับผู้ใช้แรงงาน โฟร์แมน วิศวกร และผู้รับเหมาโครงการ ส่งผลให้การดำเนินงานก่อสร้างทั้งของภาครัฐและเอกชนอาจขาดความต่อเนื่องตามแผนที่ตั้งเป้าไว้
18 มี.ค. 2556

ศูนย์วิจัยกสิกรไทย คาดว่ามูลค่าก่อสร้างของไทยจะเติบโตเพิ่มขึ้น 10.5-12.9% คิดเป็นมูลค่า 1.02-1.04 ล้านล้านบาท โดยได้รับอานิสงส์จากโครงการก่อสร้างภาครัฐและเอกชน อย่างไรก็ตามผู้ประกอบการเผชิญภาวะต้นทุนค่าจ้างและราคาวัสดุก่อสร้างปรับตัวเพิ่มขึ้น แต่อุปสรรคสำคัญที่ท้าทายผู้ประกอบการ คือ การขาดแคลนแรงงาน ทั้งระดับผู้ใช้แรงงาน โฟร์แมน วิศวกร และผู้รับเหมาโครงการ ส่งผลให้การดำเนินงานก่อสร้างทั้งของภาครัฐและเอกชนอาจขาดความต่อเนื่องตามแผนที่ตั้งเป้าไว้
นอกจากนี้ เจ้าของโครงการและผู้รับเหมายังต้องแบกรับภาระค่าใช้จ่ายวัสดุก่อสร้างบางรายการที่มีแนวโน้มปรับตัวสูงขึ้น อาทิ ผลิตภัณฑ์จากซีเมนต์ กระเบื้อง และไม้ โดยคาดว่าดัชนีราคาวัสดุก่อสร้างปีนี้จะปรับตัวเพิ่มขึ้นราว 3%
สำหรับอุตสาหกรรมก่อสร้างในปีที่ผ่านมา ถือเป็นปีที่เติบโตสูงขึ้นอย่างมาก ซึ่งแบ่งเป็นมูลค่าก่อสร้างภาคเอกชนและภาครัฐเท่ากับ 431,307 ล้านบาท และ 496,633 ล้านบาท รวมทั้งสิ้น 927,940 ล้านบาท เพิ่มขึ้น 12.8% จากเดิมปี 2554
ตั้งชูเกียรติคุมหนี้เสีย
คณะกรรมการบริษัท บริหารสินทรัพย์สุขุมวิท หรือ SAM ซึ่งมีหนี้เสียที่บริหารอยู่ทั้งสิ้น 2.13 แสนล้านบาท และผู้ถือหุ้นได้ลงนามว่าจ้างและแต่งตั้ง นายชูเกียรติ จิตติไมตรีสกุล อดีตรองกรรมการผู้จัดการ เข้าดำรงตำแหน่งกรรมการผู้จัดการคนใหม่ มีผลตั้งแต่วันที่ 8 มี.ค. เป็นต้นมา